HonestReporting
<s>HonestReporting () je proizraelska lobistička organizacija sa sjedištem u Izraelu i Sjedinjenim Državama.</s><s>Glavni uredi joj se nalaze u Jeruzalemu i New Yorku, a sporedni u Londonu i Torontu.</s><s>HonestReporting također ima podružnice u Australiji, Brazilu i drugim zemljama španskog, ruskog i italijanskog govornog područja.</s><s>Organizacija je utemeljena 2000. od strane petorice britanskih studenata i godinu kasnije preuzeo ju je jeruzalemski fond Aiš HaTore.</s><s>Osnivač HonestReportinga je Ephraim Shore, a ostali istaknuti članovi su njegov brat blizanac Raphael Shore, glavni urednik Shraga Simmons, glavni rukovoditelj Simon Plosker (od 2005) i producent specijalnih projekata Yarden Frankl.</s>

<s>Kao službenu misiju organizacija navodi "Osiguranje poštenog i točnog predstavljanja Izraela u medijima, otkrivanje slučajeva pristranosti, promicanje ravnoteže i angažman na obrazovanju i akcijama".</s><s>Drugim riječima, HonestReporting pomno prati globalne medije i na svom web-sajtu ističe sve ono što smatra anti-izraelskim i propalestinskim, te poduzima akcije protiv istih.</s><s>Medijski analitičari kritiziraju je kao provladinu propagandnu organizaciju i grupu za pritisak kojoj su tvrdnje o "iskrenosti i nepristranosti" samo krinka.</s><s>Kao slične organizacije navode se još MEMRI, PMW, GIYUS i BICOM.</s>

<s>Najpoznatija kampanja HonestReportinga bila je usmjerena protiv televizijske mreže CNN.</s><s>Poticaj na akciju bila je izjava njenog vlasnika Teda Turnera da su "i Palestinci i Izraelci krivi za terorizam", izrečena u junu 2002. tokom trajanja Druge intifade.</s><s>Ubrzo nakon toga aktivisti HonestReportinga zasuli su adrese glavnih CNN-ovih novinara sa 6000 e-mailova dnevno i time efektivno paralizirali interni komunikacijski sistem.</s><s>Istovremeno, izraelska radiodifuzna kompanija zaprijetila je da će obustaviti svako emitiranje CNN-a i na njegovo mjesto postaviti rivalni Fox News.</s><s>Posljedice svega ovog bile su da je CNN-ov izvršni urednik Eason Jordan poslan u Izrael na konzultacije, nakon čega je proveo preslagivanje kadrova i upozorio novinare da ne "izjednačavaju teroriste i njihove žrtve".</s><s>Također, u Izrael je poslan i Wolf Blitzer da napravi seriju reportaža o izraelskim žrtvama.</s>

<s>Godine 2003. pokrenuta je nova kampanja pritiska i to protiv ruskog St.</s><s>Petersburg Timesa i drugih medija, pozivajući ih da palestinske paravojne formacije počnu nazivati "terorističkim grupama".</s><s>Osim novina i medija, HonestReporting se istovremeno okomio i na univerzitetske časopise za koje je 2002. utemeljen ogranak Campus Watch, pod vodstvom Daniela Pipesa.</s><s>U oktobru 2004. na meti im se našao britanski naučni časopis British Medical Journal (BMJ) zbog članka u kojem Derek Summerfield kritizira medicinski neetičke postupke izraelske vojske u Gazi.</s><s>Inicijativom HonestReportinga, na e-mail adrese autora članka i glavnog urednika Kamrana Abbasija poslano je 550 odnosno 1000 poruka, uglavnom uvredljivog i prijetećeg sadržaja.</s>

<s>Shraga Simmons, glavni urednik HonestReportinga, u junu 2005. strancima je organizirao putovanja i sastanke s izraelskim vladinim dužnosnicima, oružanim snagama i medijima, sve s ciljem da ih inspirira na proizraelski aktivizam.</s><s>Prema riječima Simmonsa, cilj programa bio je ustroj 120.000 aktivista koji će djelovati kao neslužbeni ambasadori i braniti Izrael diljem svijeta.</s><s>HonestReporting istaknuo se i u neocionističkom angažmanu, protiveći se rješenju dvije države (Izrael i Palestina).</s><s>U augustu 2005. kada je došlo do izraelskog povlačenja iz Gaze, HonestReporting obrušio se na strane novinare koji su kritizirali nezadovoljne naseljenike i Ariela Šarona.</s><s>Također, u aprilu 2012. prijetio je tužbom PCC-u i The Guardianu jer su u novinskom članku napisali da je izraelski glavni grad Tel Aviv, a ne Jeruzalem.</s>

<s>HonestReporting je sudjelovao i na produkciji filmova, među kojima se ističe anti-islamski propagandni film Opsesija: Rat radikalnog islama protiv Zapada (2005).</s><s>Suradnja je bila javno obznanjena na njihovom web-sajtu gdje je stajalo "ponosni smo kao marketinški partner produkcije ovog nagrađenog dokumentarca", što je prenio i izraelski list Haaretz.</s><s>Međutim, nakon što je Shore uvidio da informacija može imati negativne posljedice po kredibilitet organizacije, uklonio je objavu s interneta i pokušao zataškati povezanost.</s><s>HonestReporting ostvario je i druge vidove suradnje s Clarion Fundom (glavnom produkcijskom kućom), uglavnom raspačavajući razne materijale izraelske vlade po medijima i na društvenim mrežama.</s><s>Jednim od glavnih sponzora HonestReportinga navodi se zaklada Fairbrook koju vode jevrejski desničari Aubrey Chernick i njegova žena Joyce.</s><s>Između 2004. i 2009. godine, Fairbrook je na HonestReportingu i matičnoj Aiš HaTori donirao 100.000 USD.</s>

<s>Povezano 
 Hasbara
 Middle East Media Research Institute (MEMRI)
 Palestinian Media Watch (PMW)</s>

<s>Izvori</s>

<s>Vanjske veze 
  Službene stranice HonestReportinga</s>

<s>Nastanci 2000.</s><s>Izraelske organizacije
Propaganda
Neocionizam</s>

